GL เรียกหลักประกัน “ลูกหนี้-ผู้ถือหุ้น” เพิ่ม! หวังเรียกความเชื่อมั่น
GL เรียกหลักประกัน "ลูกหนี้-ผู้ถือหุ้น" เพิ่มอีก 17,600,000 ดอลลาร์สหรัฐ โดยเป็นที่ดิน 2 แปลง และอาคาร 1 หลัง ตั้งอยู่ที่ Hyogo Prefecture ประเทศญี่ปุ่น หวังเรียกความเชื่อมั่นนักลงทุน
23 มิ.ย. 2560

จากกรณีที่บริษัท กรุ๊ปลีส จำกัด (มหาชน) หรือ GL ได้ให้เงินกู้ยืม จำนวน 3.48 พันล้านบาท แก่ Group Lease Holdings Pte. Ltd. หรือ GLH ซึ่งเป็นบริษัทย่อยในสิงคโปร์ โดย GLH ได้ให้บริษัทอื่น 2 กลุ่มในเกาะไซปรัส และสิงคโปร์กู้ยืมเงินต่อ โดยมีการนำหลักทรัพย์ส่วนหนึ่งซึ่งเป็นหุ้นของบริษัทและทรัพย์สินอื่นๆมาเป็นหลักทรัพย์ค้ำประกันเงินกู้ยืม
โดยมีผู้กู้ร่วมจำนวน 3 ราย ประกอบด้วย บริษัท Cougar Pacific Pte. Ltd. บริษัท Kuga Reflorestamento Ltda. และ นาย Tep Rithivit ปรากฏเป็นผู้ทำสัญญาการขอสินเชื่อ ซึ่งมีที่ดินในประเทศบราซิลที่มีมูลค่าประเมิน 30.10 ล้านเหรียญสหรัฐ และหุ้นสามัญ GL จำนวน 35 ล้านหุ้น เป็นหลักประกันเงินกู้สำหรับสัญญาดังกล่าว
ขณะที่ราคาหุ้น GL ได้ปรับตัวลดลงจากช่วงที่นำหลักทรัพย์มาค้ำประกัน ส่งผลให้มูลค่าหลักประกันมีมูลค่าลดลงตามราคาหุ้น
ล่าสุดวันนี้ (23 มิ.ย.) GL ได้แจ้งข้อมูลต่อตลาดหลักทรัพย์แห่งประเทศไทย (ตลท.) ว่า ผู้กู้กลุ่มสิงคโปร์ได้ทำการจัดหาหลักประกันเพิ่มเติมมาให้แก่บริษัทเพื่อประกันเงินกู้ยืม โดยมีที่ดิน 2 แปลง และอาคาร 1 หลัง โดยตั้งอยู่ที่ Hyogo Prefecture ประเทศญี่ปุ่น ซึ่งมีมูลค่า 1,960,000,000 เยน หรือราว 17,600,000 ดอลลาร์สหรัฐ
ดังนั้นจากการเพิ่มหลักทรัพย์ค้ำประกันดังกล่าว จึงส่งผลให้ขณะนี้ GL มีหลักทรัพย์ค้ำประกันสำหรับเงินกู้ก้อนดังกล่าว จำนวน 2,744,144 ดอลลาร์สหรัฐ หรือ 93,197,716 บาท ดังตาราง




 
ดังนั้น ณ วันที่ 23 มิ.ย.60 หลักประกัน รวมถึงหุ้นของบริษัทซึ่งมีมูลค่า 21.20 บาท ตามราคาปิดในตลาดหลักทรัพย์ ณ วันที่ 22 มิ.ย.60 มีมูลค่าร้อยละ 148 ของจำนวนเงินให้กู้ยืมแก่ผู้กู้กลุ่มสิงคโปร์ที่ยังค้างชำระ และดอกเบี้ยค้างรับ ถ้าไม่คิดมูลค่าหุ้นของบริษัทที่นำมาเป็นหลักประกันแล้ว ณ วันที่ 23 มิ.ย.60 มูลค่าที่เหลือของหลักประกันคิดเป็นมูลค่าร้อยละ 79 ของจำนวนเงินกู้ยืมของผู้กู้กลุ่มสิงคโปร์ที่ยังค้างชำระ
ทั้งนี้ จากการตรวจสอบพบว่า หนึ่งในผู้กู้ร่วม (ลูกหนี้) คือ Cougar Pacific Pte. Ltd. มีการถือครองหุ้นสามัญ GL ในสัดส่วน 2.62% หรือคิดเป็นจำนวน 39,922,263 หุ้น โดยเป็นการถือผ่านบริษัท คูการ์ แปซิฟิค โฮลดิ้งส์ จำกัด ซึ่งจดทะเบียนจัดตั้งอยู่ในประเทศไทย และถือเป็นผู้ถือหุ้นใหญ่อันดับ 7 ของบริษัท ณ ขณะนี้ด้วย 